
Muutakin kuin vain uusia työpaikkoja:

digitaalinen innovaatio urien tukena

Uusi teknologia antaa ihmisille mahdollisuuksia oppia, suunnitella uraansa ja luoda elämäänsä tasapainoa

Digitaalinen innovaatio muuttaa työympäristöjä ja ammattiprofiileja, minkä myötä se vaikuttaa ihmisten oppimiseen ja työhön. Mutta miten se vaikuttaa tapaan, jolla ihmiset voivat hallita uraansa, kouluttautua ja vaihtaa työpaikkaa? Uudet lähestymistavat urakehityksen edistämiseen ja itseohjautuvaan oppimiseen mullistavat parhaillaan elinikäistä oppimista innovatiivisten välineiden, tiedon paremman saatavuuden ja tekoälyn ansiosta. Cedefop on tutustunut Euroopan maiden uusiin käytäntöihin, joilla kansalaisia autetaan tekemään järkeviä ura- ja oppimisvalintoja (1). Innovatiivisten lähestymistapojen potentiaalin hyödyntämiseksi päätöksentekijöiden ja ammattilaisten on kiinnitettävä huomiota menestyksen edellytyksiin ja uusiin haasteisiin.


Haetaan: mukautumiskykyisiä työntekijöitä

Cedefopin parhaillaan toteuttamassa EU:n laajuisessa verkossa julkaistujen työpaikkailmoitusten tarkastelussa korostuu, että eurooppalaiset työnantajat pitävät kaikkein halutuimpana taitona mukautumiskykyä (2). Tämä ei ole yllättävää nykyistä ammattien, työn organisoinnin ja teknologian muutosten taustaa vasten. Mukautumiskyvyn edistäminen on suuri haaste sekä yksilöille että organisaatioille. Se edellyttää investointeja sellaiseen uuteen osaamiseen ja tietoon, jota ei yleensä käsitellä teknisessä koulutuksessa. Osaamiseen kuuluvat uranhallintataidot, joita ovat mm. tietoisuus omista osaamistarpeista ja potentiaalista sekä kyky ohjata omaa oppimista, tehdä päätöksiä sekä suunnitella uramahdollisuuksia ja tarttua niihin.

Ensimmäinen pysäkki: verkkopalvelut

Oman uran hallinta on onneksi 2000-luvulla aiempaa helpompaa. Niille, jotka haluavat tutustua omaan potentiaaliinsa itsenäisesti etsimällä uusia oppimis- ja työskentelymahdollisuuksia, on tarjolla monenlaisia verkkopalveluja. Itsepalvelusivustot, joilla on tietoa ammateista ja oppimismahdollisuuksista ja joilla voi arvioida henkilökohtaisia taitojaan ja asenteitaan, ovat suosittuja koko EU:ssa. Monissa palveluissa käyttäjät voivat luoda henkilökohtaisia portfolioita ja lisätä niihin osaamisensa, tutkintonsa, kokemuksensa ja tavoitteensa. Nämä verkkosivustot sisältävät yhä useammin moduuleja, joilla yksilön ominaisuudet ja taidot kohdistetaan työpaikkailmoituksiin ja joissa voi laatia ansioluetteloita ja hakea työpaikkoja. Jotkin näistä alustoista ovat todella tunnettuja ja laajasti käytössä. Digitaalisten palvelujen laatu kuitenkin vaihtelee sen mukaan, miten sisältö on luotu ja kuka sen on luonut, miten palveluja tuetaan ja miten ne houkuttelevat käyttäjiä. 

Joustavia palveluja eri kanavien kautta

Itseohjautuvista verkkopalveluista on yleensä vähemmän hyötyä ihmisille, joiden taidot ja osaaminen ovat heikommalla tasolla. Heidän digitaaliset taitonsa eivät ehkä riitä verkkoalustojen käyttöön. Lisäksi uratietoja voi olla vaikea löytää ja tulkita ja käyttäjien kysymyksiin ei välttämättä vastata saatavilla olevassa sisällössä. Monet tarvitsevat pätevien ohjausalan ammattilaisten apua saadakseen kaiken irti digitaalisista välineistä. Yleinen tuen järkeistämisstrategia on tarjota tukea eri kanavilla (esim. puhelin, verkkojuttelu ja sähköposti). Sopivaan kanavayhdistelmään vaikuttavat käyttäjien tarpeet, joita arvioidaan yleensä asteittain heidän saamansa tuen mukauttamiseksi. Henkilökohtainen vuorovaikutus varataan yleensä sitä eniten tarvitseville käyttäjille. 

Samalla ohjausalan ammattilaisten oma työ muuttuu ja monet omaksuvat vähitellen erilaisen ajattelutavan. Ohjaajien on oltava valmiita tarkistamaan strategioitaan ja kehittämään yhdessä teknologiaa hyödyntäviä menetelmiä, kun taas esimiesten on tuettava tätä henkilöstön kehityssuunnitelmilla. Cedefop on laatinut Euroopassa käytössä olevien hyvien käytäntöjen perusteella  koulutusmoduuleja , joiden tavoitteena on nimenomaan helpottaa muutosta urapalvelujen suhtautumisessa tieto- ja viestintätekniikkaan.


Laatikko 1:	eGuidance Denmark 

 eGuidance Denmark  on Tanskan lapsiasiain- ja opetusministeriön aloite, jolla ohjauspalvelut tarjotaan mahdollisimman monille käyttämällä uutta teknologiaa, kuten verkkojuttelua, tekstiviestejä ja Facebookia, sekä perinteisempää sähköposti- tai puhelinviestintää. Palvelu on osa kansallista  ohjausportaalia , jossa on kattavasti koko maata koskevia työmarkkinatietoja. Tämä on tehokkaan ohjauksen perusta. eGuidance-työntekijät toimivat ohjaus- ja työvoimakeskuksissa eri puolilla maata, ja heidät on koulutettu käsittelemään uuden viestintämedian erityisvaatimuksia. Järjestelmä on suunnattu toisen ja kolmannen asteen opiskelijoille sekä aikuisille, jotka hakevat apua uranhallinnassa ja taitojen kehittämisessä. Sen uusista ominaisuuksista, kuten verkkojuttelusta, on tullut erityisen suosittuja nuorten parissa.




Palvelut: paikallisia ja kontekstiin mukautuvia

Menestyvät digitaaliset palvelut syntyvät usein paikallisista erityistarpeista, kun taas keskitetty koordinointi on yleensä tärkeää niiden jatkuvuuden kannalta. Palvelujen koko potentiaali saavutetaan, kun niiden tiedot ovat peräisin suoraan paikallisilta yrityksiltä ja sidosryhmien verkostoista ja niillä ohjataan ihmiset tarpeen mukaan neuvontaan, koulutukseen, työharjoitteluihin ja työpaikkoihin. Siksi kunkin yhteisön opettajilla, kouluttajilla, mentoreilla, yrittäjillä ja muilla jäsenillä on yhä suurempi rooli muiden kansalaisten uranhallintataitojen kehittämisessä. Suomessa toisen asteen opiskelijat toimittavat portfolionsa eri ammattilaisille verkkoalustan ylläpitämän koulupalvelun kautta, jotta he pääsisivät suorittamaan työelämään tutustuttamisjaksoja yrityksissä. Ohjausalan ammattilaiset ja opettajat tukevat tätä toimintaa. Lisäksi työnantajat mainostavat työelämään tutustuttamisjaksoja samalla koulutusalustalla ja tekevät yhteistyötä ohjaus- ja koulutushenkilöstön kanssa, jotta ohjelmat ovat merkityksellisiä ja pedagogisesti asianmukaisia. Belgiassa toimivassa ohjelmassa taas edistetään oppilaiden varhaista tutustumista uusiin ammatteihin hyödyntämällä työympäristöjen digitaalista simulaatiota. Aloite on ohjaus- ja opetushenkilöstön toteuttama sekä teollisuus- ja kauppakamarien tukema.

Yllättävääkö? Pelaaminen ja opetusviihde ohjauksessa

Tietokonepelien käyttö rajoittui aiemmin siihen, että nuoret hankkivat tietoa ammateista ja opiskeluvaihtoehdoista. Nykyiset aloitteet edistävät modernien pelien laajempaa käyttöä, jossa hyödynnetään niiden tarjoamat erilaiset ympäristöt ja käyttäjän yhä suurempi osallistuminen. Pelaaja voi esimerkiksi pelata ammattisimulaatiota tai roolipeliä, jossa painotetaan viestintää tai kaupankäyntitaitoja. Johtamispeleissä taas keskitytään uraan liittyviin taitoihin, ja ongelmanratkaisupeleissä testattavana tai keskiössä ovat kognitiiviset taidot. Pelit voivat rekisteröidä pelaajan käytöksen, mukauttaa peliolosuhteita ja antaa tietoa, jonka avulla ohjaajat voivat täyttää arviointilomakkeita, antaa palautetta ja määrittää urakehitystehtäviä. Tämä on uutuudestaan huolimatta erittäin lupaava kehitysala, ja urakehitysmallien (ks. laatikko jäljempänä) asianmukaisella tuella nuorten unelmat ja ideat voivat kantaa hedelmää.


Laatikko 2:	Youth@Work Scotland

Koulutus-, opiskelu- ja työuran suunnittelu on useimmille nuorille hyvin vaikea mutta tärkeä tehtävä. Ryhmä kansainvälisiä asiantuntijoita suunnitteli Youth@Work-pelin tarkoituksenaan lisätä teinien uratietoisuutta ja saada heidät pohtimaan kouluttautumisvaihtoehtojaan ja ammatillisia näkymiään myönteisesti ja realistisesti.

Pelisuunnittelijat ja pelinkehittäjät selvittivät, mitä uraosaamista tarvitaan, ja tekivät siitä pelin oppimistuloksia. Jotta voitiin luonnehtia haluttuja oppimistuloksia ja täsmentää pelin eri vyöhykkeiden toimintoja, suunnittelijat hyödynsivät nuorten pelaajien antamaa palautetta sekä kahta teoriaa:

–  Skills Development Scotlandin uranhallintataitojen malli : Kattava lähestymistapa, jolla kannustetaan ihmisiä hankkimaan ja käyttämään keskeisiä taitoja (eli uranhallintataitoja), joilla he voivat parhaiten suunnitella ja tavoitella elämään, oppimiseen ja työhön liittyviä mahdollisuuksia. Malli auttaa tunnistamaan nykyiset taidot ja oppimistavoitteet sekä parantamaan siten omaa työllistymisvalmiutta ja mukautumiskykyä.

–  Amerikkalaisen psykologin John Hollandin malli ammatillisista intresseistä : Perustana on ajatus, että urien määräytymiseen vaikuttaa persoonallisuuden ja ympäristön välinen vuorovaikutus – haluamme työpaikkoihin, joissa on kaltaisiamme ihmisiä. Siksi ihmiset hakeutuvat ympäristöihin, joissa he voivat käyttää taitojaan ja kokemustaan sekä ilmaista asenteitaan ja arvojaan sekä ratkaista kiinnostavia ongelmia ja toimia kiinnostavissa tehtävissä.

Unity-ympäristössä kehitetty avoimen lähdekoodin peli on pelattavissa Safari- ja Firefox-selaimissa.  Täältä  saatavaan peliin tarvitaan Unity-laajennus.




Digitaaliset uranhallintavälineet ja resurssit

Esimiehet ja henkilöstöhallinnon ammattilaiset voivat suunnitella digitaalista portfoliota koskevilla välineillä henkilöstön (uudelleen)kohdentamista ja koulutusta kirjaamalla niihin arviointien tulokset sekä koulutusten ja taitojen kehittämisen (esim. mentoroinnin ja valmennuksen) tulokset. Välineiden hyvä sisällyttäminen henkilöstöresurssien pitkän aikavälin kehitykseen voi auttaa yrityksiä hallitsemaan henkilöstön kykyjä, suunnittelemaan seuraajia ja tukemaan innovointia. Yksilöllinen portfolioiden hallinta yhdistettynä joustaviin oppimisstrategioihin voi helpottaa tuotannon uudelleenjärjestelyä ja lisätä työntekijöiden taitoja ja itsenäisyyttä.

Verkkokoulutukset merkitään yhä useammin laatumerkinnöillä, ja osallistujat saavat koulutuksesta todistuksen. Osoitus näiden pääasiassa aikuisille suunnattujen koulutusjärjestelyjen kasvavasta merkityksestä on, että useat Euroopan maat ovat alkaneet yhdistää virallisen koulutusjärjestelmän ulkopuolella hankittuja pätevyyksiä virallisiin pätevyysvaatimuksiin, kuten kansallisiin tutkintokehyksiin (Ranska ja  aiemmin hankitun kokemuksen virallistaminen (VAE) , Alankomaat, Puola ja markkinapätevyydet).

 


Laatikko 3:	Mijn loopbaan – Uraportfolio Belgiassa (Flanderi)  

Belgiassa Flanderin julkinen työvoimapalvelu (VDAB) ylläpitää Mijn loopbaan (Oma urani) verkkojärjestelmää, jossa käyttäjät voivat laatia yksilöllisen verkkoportfolion. Portfolion avulla käyttäjät voivat seurata osaamistaan ja tutkintojaan, laatia ansioluettelon ja ladata sen työnantajien käyttämälle verkkoalustalle. Järjestelmä on yhteydessä työpaikkailmoitustietokantaan ja käyttää pitkälle kehittyneitä (esim. tutkintoihin perustuvia) kohdistustekniikoita. Mijn loopbaan järjestelmässä voi myös hakea erityyppisiä koulutusmahdollisuuksia. VDAB tukee uran alkuvaiheessa oppimista ja nuorten oppimista tarjoamalla opettajille puolen päivän mittaisia tai pidempiä käytännön koulutuksia, joissa käsitellään Mijn loopbaan  järjestelmän itsenäistä käyttöä ja sen esittelyä oppilaille ja opiskelijoille.




Keskitetyt yhteyspisteet ja suuret tietoaineistot

Suurten tietoaineistojen louhinta ja muu digitaalinen kehitys on monissa maissa lisännyt työmarkkinatietoja koskevien keskitettyjen kansallisten yhteyspisteiden suosiota. Palveluissa kootaan yhteen eri verkkosivuilla hajallaan olevat työmarkkinatiedot. Niissä on käyttäjäystävällinen käyttöliittymä, tiedot visualisoidaan tai tietolohkot ovat avoimesti saatavilla. Lisäksi käyttöliittymä on mahdollista räätälöidä. Yksi esimerkki on suosittu brittiläinen  LMI for all   verkkoportaali, joka yhdistää ja muuttaa vakiomuotoon laadukkaita työmarkkinalähteitä, jotta työntekijöiden, työnhakijoiden ja työnantajien on helpompaa tehdä urapäätöksiä. Tiedot ovat vapaasti käytettävissä asiaan liittyvissä sovelluksissa ja verkkosivuilla ohjelmointirajapinnan välityksellä. Nämä ja vastaavat palvelut hyödyntävät nyt verkkotyöpaikkailmoitusten tietoja, joilla voidaan sekä kuvata työmarkkinoiden toimintaa että luoda hakukoneita, joilla käyttäjät ja työpaikkailmoitukset yhdistetään toisiinsa. Suurten tietoaineistojen louhinta voi parantaa uratietoja, jos se perustuu useista eri lähteistä peräisin olevaan laadukkaaseen tietoon. Tällä hetkellä tiedot ovat peräisin verkkosivustoilta ja julkisista työvoimapalveluista, ja ne saattavat olla puolueellisia ja perustua heikkolaatuisiin tietoihin. Tietojen laatu todennäköisesti paranee, kun kansalliset viranomaiset parantavat työpaikkatietojen luokittelua ja yhdenmukaistavat niitä.

Lupaavaa, mutta haastavaa: tekoäly ja koneoppiminen urakehityksessä

Tekoäly voi tuoda ilmeisiä parannuksia itsepalvelujärjestelmiin. Se voi ehdottaa käyttäjien käyttäytymisen ja henkilökohtaisiin portfolioihin tallennettujen tietojen perusteella kohdennettuja tietoja, kehitystoimia ja työpaikkoja. Koneoppiminen mahdollistaa dynaamisen algoritmien kehityksen hahmontunnistuksen avulla. Siksi tekoälyä hyödynnetään yhä enemmän pelaamisessa ja opetusviihteessä sekä sosiaalisessa mediassa.

Koneoppiminen on urakehityksen osalta kuitenkin yhä lapsenkengissä, sillä sen koulimisessa käytettävän tiedon laadussa on eroja. Useissa maissa tietojen luokittelu (esim. työpaikkailmoitusten tunnisteet) voi olla heikkoa. Lisäksi nykyinen sosiaalisen median tietojen käyttöä koskeva suuntaus vääristää tunnistettuja hahmoja sen mukaan, miten ihmiset käyttävät sosiaalista mediaa (esim. Twitter-julkaisuja verrattuna Facebook-julkaisuihin). Perusteltuja epäilyksiä kohdistuu myös rajattuihin ympäristöihin kehitettyjen algoritmien yleistämiseen. Esimerkiksi työpaikkojen löytämiseen ja uraohjeiden tarjoamiseen tarkoitetut välineet on mahdollisuuksien mukaan ”koulittava” käyttämällä oikeita käyttäjiä sisältäviä edustavia otoksia. Nykyhaasteiden perusteella vaikuttaa sitä, että perustietoja on yhä parannettava. Tämä edellyttää kansallisia investointeja, parempaa sääntelyä ja koneoppimisen huolellista pilottikokeilua urakehitystuessa. 

Digitaaliteknologiat tukevat elinikäisiä työuria...

Kun yksilöllisten ja dynaamisten uratietojen taustalla on laaja yhteisymmärrys tietovaatimuksista, kanavista ja menettelyistä, uratietojen avulla voidaan tarjota saumatonta tukea oppijoille eri organisaatioissa (esim. työvoimatoimistot, valmennuskeskukset, koulut, sosiaaliturvakeskukset ja yritykset). Tärkeässä roolissa ovat vankat kansalliset tutkinto- ja virallistamisjärjestelmät, joiden avulla voidaan integroida virallisen koulutusjärjestelmän ulkopuolella hankitut aikuiskoulutustodistukset.

Digitaalisten portfolioiden merkitys politiikan koordinoinnissa ja aikuisoppimisen tarjonnassa kasvaa jatkuvasti. Oikein käytettynä portfoliot mahdollistavat korkealaatuiset siirrot sellaisten palvelujen välillä, jotka arvioivat taitotarpeita ja antavat uraneuvontaa koulutuksen tarjoajille ja virallistamispalveluille.

...ja elinikäistä oppimista

Sulautuvassa oppimisessa sähköiset resurssit yhdistetään oppijan ja opettajan henkilökohtaiseen vuorovaikutukseen, jotta oppiminen voidaan mukauttaa käyttäjän kontekstiin ja käytettävissä olevaan aikaan. Tarjontamallissa ohjaaja voi toimia osaavana kumppanina, joka auttaa käyttäjää suunnittelemaan oman oppimiskokemuksensa valitsemalla verkkoresursseja ja laatimalla aikatauluja. Mallissa voidaan käyttää samanaikaista tai eriaikaista oppimista, monenlaisia viestimiä sekä mobiilisovelluksia. Sulautuvilla ratkaisuilla voidaan vastata työssäoppimisen, luokkatilanteiden ja kotikäytön erityistarpeisiin. 


Laatikko 4:	Online Mentor tukee sulautuvaa oppimista

Viiden maan (Bulgaria, Tšekki, Liettua, Romania ja Slovenia) asiantuntijat ovat kehittäneet  mentorointia ja vertaisohjausta koskevan verkkoresurssin nuoriso-ohjaajille  (sairaanhoitajille, sosiaali- ja nuorisotyöntekijöille sekä opettajille), jotka haluavat mentoroida yli 18-vuotiaita nuoria aikuisia heidän uransa alussa.

Resurssi sisältää uraohjausta ja sulautuvan oppimisen mentorointia käsittelevän kurssin, hyviä käytäntöjä sukupuolten tasapuolisesta edustuksesta ja syrjimättömyydestä uravalmennuksessa sekä ohjeita ammattimaista vertaisvalmennusta ja nuorten henkilökohtaista kohtaamista varten. 

Yhä käynnissä olevan hankkeen tavoitteena on luoda mentorointiin erikoistuneiden ammattivalmentajien verkosto sellaisten oppimistehtävien perusteella, jotka voidaan toteuttaa joustavasti milloin tahansa digitaalisten välineiden avulla. Sulautuvaa toimintamallia tarjotaan nuorille, jotta voidaan lisätä heidän työllistymisvalmiuksiaan ja yrittäjyystaitojaan ja auttaa heitä hallitsemaan siirtymistä koulutuksesta työhön.




Uratuki yksilön oikeutena

Uratuen vahvistaminen yksilön oikeudeksi liittyy tiiviisti digikansalaisuuden kehittymiseen. Euroopan sosiaalisten oikeuksien pilarissa urakehitystuen saantia edistetään yksilön oikeutena, joka liittyy yhtäläisiin oppimis- ja työntekomahdollisuuksiin. Siksi jotkin maat ovat tehneet ohjauksen saannista laillisen oikeuden. Viro aikoo ottaa askelen pidemmälle sisällyttämällä uratuen digikansalaisuuden toteuttamiseen. Elinikäisen oppimisen nykykehityksen perusteella tämä vaikuttaa olevan mielekäs strategia. Digitaalisiin portfolioihin voidaan kirjata yksilön oikeuksia, kuten  ohjauskuponkeja  (Flanderi, Belgia) ja  henkilökohtaisia oppimistilejä  (Ranska), mikä voi edistää oikeuksien käyttöä. Julkisten oppimisresurssien, kohdistusalustojen ja muiden palvelujen saatavuuden edistäminen voi olla osa kansalaisen digitaalista ”ekosysteemiä”, joka mukautuu hänen muuttuviin tarpeisiinsa kehdosta hautaan. 

Tulevaisuudennäkymät

Nykyisen tietojen saatavuutta koskevan kehityksen ja laskentatehon kasvun perusteella urien elinikäinen tukeminen on entistä ajankohtaisempaa. Jos digitaalinen innovaatio sisällytetään asianmukaisesti ohjaukseen, oppimiseen ja työhön, sillä voidaan edistää vaiheittaista muutosta passiivisesta dynaamiseen tukeen, joka mukautuu yksilön muuttuviin tarpeisiin. Työllisyys- ja koulutuspolitiikassa on jossakin määrin yhä vallalla siiloajattelu, jossa kaikkiin sovelletaan yhtä ratkaisua esimerkiksi siksi, että monitahoisia yksilöllisiä tietoja on mahdotonta hallita ja välittää. Tämä toimintatapa pyritään kuitenkin vähitellen korvaamaan: ihmiset voivat nyt oppia ja saada tukea osaamisensa ja tarpeidensa perusteella, koska tietojen siirto helpottuu koko ajan.

Digitaalisten välineiden käytön ja saatavuuden parantamiseksi kansallisten viranomaisten ja muiden kannattajien on pohdittava, miten nykyiset innovaatiot voidaan mukauttaa tarkoituksenmukaisesti niiden tarpeisiin ja konteksteihin. Cedefop on kehittänyt digitaalisen innovaation mahdollisten kannattajien tukemiseksi päätöksentekovälineen, jolla päätöksentekijät voivat arvioida digitaalisten palvelujen siirtokelpoisuutta ja mukautuvuutta uratuessa (esim. kohdistus, profilointi ja portfoliot). Interaktiivinen versio on saatavilla vuoden 2019 loppuun mennessä.

Vaikka nämä innovaatiot voivat auttaa tarjoamaan käyttäjille laadukkaita ja räätälöityjä tietoja ja ohjeita verkossa, kokonaisvaltaisessa ja henkilökohtaisessa tuessa tarvitaan todennäköisesti aina ihmistä. Tämä pätee eittämättä ohjauksen kaltaiseen monitahoiseen ja lähtökohtaisesti sosiaaliseen toimintaan.

1) 
Perustuu Cedefopin  elinikäistä ohjausta ja urakehitystä koskevan verkoston (CareersNet) kautta  kerättyihin tietoihin.   ↵



2) 
Ks. myös  Cedefopin verkkosivusto ,  Cedefopin muistio ,  video  ja työkalu  Skills Online Vacancy Analysis tool for Europe.   ↵

